Modriću je trofej "The Best", rad zagrebačke umjetnice Ane Barbić Katičić, na svečanosti u londonskom Royal Festival Hallu uručio predsjednik FIFA-e Gianni Infantino.

"Velika je čast i predivan trenutak stajati ovdje s ovim trofejom. Ovo nije samo moj trofej, već i mojih suigrača iz Reala i hrvatske reprezentacije. Ovo je i trofej moje obitelji jer bez njih nikada ne bi postao ovo što jesam," poručio je kapetan 'Vatrenih' koji se zahvalio i kapetanu generacije '98 Zvonimiru Bobanu.

"On je bio moj uzor i inspiracija. Oni su nam pokazali da i mi možemo sanjati veliki rezultat. Volio bi pohvaliti i moju Hrvatsku. Imali smo predivno ljeto, hvala vam na podršci i predivnim emocijama," poručio je Modrić.

Glasovali su izbornici i kapetani reprezentacija, novinari, te navijači, a Modrić je slavio ispred kapetana portugalske reprezentacije i bivšeg suigrača iz Real Madrida, a sada novog člana Juventusa Cristiana Ronalda, te napadača egipatske reprezentacije i Liverpoola Mohameda Salaha.

Zanimljivo, Ronaldo se ponovo nije pojavio na svečanosti, baš kao niti 30. kolovoza u Monacu kada je Modrić bio proglašen za najboljeg nogometaša Europe u izboru Europske nogometne federacije (UEFA). Modrić je i tada slavio ispred Ronalda i Salaha. Portugalac se u Kneževini nije pojavio jer mu je jako teško palo što je ostao bez nagrade, a ovoga puta su iz Juventusa poručili kako nitko neće prisustvovati svečanosti jer je prekratko vrijeme do nove ligaške utakmice torinske 'Stare dame'.

Modrić je nagradom "The Best" na najljepši mogući način zaokružio fantastičnu godinu u kojoj je u dresu hrvatske vrste osvojio drugo mjesto na svjetskom prvenstvu, a s Real Madridom četiri trofeja pri čemu i europsku krunu i to četvrtu u posljednjih pet godina. Osvojio je i tri najveća individualna priznanja koja neki nogometaš može dobiti. Proglašen je najboljim igračem svijeta, Europe, te svjetskog prvenstva.

Dodajmo kako ovo nije prvi put da Hrvatska ima igrača među tri najbolja na svijetu. Prije točno 20 godina Davor Šuker je osvojio treće mjesto u Fifinom izboru iza pobjednika Francuza Zinedinea Zidanea i Brazilca Ronalda.

Međunarodna nogometna federacija nagradu za najboljeg nogometaša svijeta dijeli od 1991. godine, a prvi dobitnik je bio Nijemac Lothar Matthaus. Od 2010. do 2015. godine nagradu je dodjeljivala u suradnji s France Footballom koji najboljem nogometašu svijeta daje Zlatnu loptu. Međutim, prije tri godine FIFA i Francuzi odlučili su se razići.

Modrić se može pohvaliti kako je tek 15. igrač koji je ušao u odabrano društvo. Nagradu su do sada dobivali nogometni majstori kao što su Brazilci Ronaldo, Ronaldinho, Romario, Rivaldo i Kaka, Talijani Roberto Baggio i Fabio Cannavaro, Francuz Zinedine Zidane, Nizozemac Marco van Basten, a od 2008. godine nagradu su osvajali jedino Portugalac Cristiano Ronaldo i Argentinac Lionel Messi. Obojica po pet puta a Modrić je postao prvi igrač na svijetu koji je srušio njihovu dominaciju.

Zanimljivo, Modrić je postao i tek prvi nogometaš u posljednje 24 godine koji je u istoj godini dobio nagradu za najboljeg nogometaša svijeta i za najboljeg igrača svjetskog prvenstva. Posljednjem je to uspjelo Brazilcu Romariju 1994. godine.

Modrić je uvršten i u najbolju momčad sezone, a osim njega u idealnih 11 su vratar David de Gea, braniči Dani Alves, Raphael Varane, Sergio Ramos i Marcelo, veznjaci N'Golo Kante i Eden Hazard, te napadači Lionel Messi, Cristiano Ronaldo i Kylian Mbappe.

Nažalost, hrvatski izbornik Zlatko Dalić ostao je bez nagrade za najboljeg trenera godine. Trofej je pripao Didieru Deschampsu koji je predvodio francusku vrstu do svjetske krune. U konkurenciji za nagradu bio je i bivši trener Reala iz Madrida Francuz Zinedine Zidane.

Bravo à Didier #Deschamps pour son titre de Meilleur Entraîneur de 2018 au #FIFAFootballAwards ! Retrouvez dès 20h50 son interview et l’analyse de @GregMargotton et de @bixelizarazu sur @TMCtv #TheBest2018 pic.twitter.com/wbNsZmrMPd — Téléfoot (@telefoot_TF1) September 24, 2018

"Ponosan sam što sam u ovom društvu, među tri najbolja trenera na svijetu. Ovo je nagrada za moj rad u proteklih 12 godina i hvala igračima jer bez njih ovoga ne bi bilo," poručio je Dalić.

Najboljom nogometašicom proglašena je Brazilka Marta i to čak šesti put, dok je nagradu za najboljeg trenera ženskih ekipa dobio Francuz Reynald Pedros koji vodi žensku ekipu Lyona.

Najbolji vratar je Belgijanac Thibaut Courtois, nagradu Ferenc Puskas za najljepši gol sezone dobio je napadač Liverpoola Mohamed Salah za pogodak koji je postigao u gradskom derbiju protiv Evertona, dok je nagrada za najbolje navijače pripala Peruancima.

Nagradu za fair-play dobio je njemački nogometaš Lennart Thy koji je donirao DNK prije sedam godina kako bi pomogao oboljelima od leukemije.

Legendarni glumac Patrick Stewart otvorio je svečanu dodjelu, a domaćini večeri bili su britanski glumac Idris Elba, te francuska novinarka Anne-Laure Bonnet. U zabavnom dijelu programa nastupio je Noel Gallagher, bivši frontmen grupe Oasis i veliki navijač Manchester Cityja.

Karton Luke Modrića Rođen: 9. rujna 1985. u Zadru Visina: 1.72 m Pozicija: veznjak Klubovi: Zadar (1992-2001), Dinamo (2002-08), Zrinjski (2003-04), Inter Zaprešić (2004-05), Tottenham (2008-12), Real Madrid (2012-) Reprezentacija: 115 nastupa i 14 golova (2006-) Trofeji: 20 Dinamo: tri naslova prvaka Hrvatske (2006, 2007, 2008), dva hrvatska Kupa (2007, 2008), hrvatski Superkup (2006) Real Madrid: španjolsko prvenstvo (2017), španjolski Kup (2014), španjolski Superkup (2012., 2017), četiri Lige prvaka (2014, 2016, 2017, 2018), europsku Superkup (2014, 2016, 2017), Svjetsko klupsko prvenstvo (2014, 2016, 2017) Dan Mullan/Getty Images Individualna priznanja: 2018 - Najbolji nogometaš svijeta u izboru FIFA-e 2018 - Najbolji nogometaš Europe u izboru UEFA-e 2018 - Najbolji vezni igrač Lige prvaka 2018 - Najbolji nogometaš svjetskog prvenstva u Rusiji 2017 - Najbolji igrač Svjetskog klupskog prvenstva 2016 - Najbolji veznjak Primere u izboru Udruge španjolskih profesionalnih klubova (LFP). 2015 - Izabran je u idealnu 11-oricu za 2015. godinu u izboru FIFA-e i Udruge nogometnih profesionalaca (FIFPro) 2014 - Najbolji veznjak Primere u izboru Udruge španjolskih profesionalnih klubova (LFP) 2014 - Najbolji veznjak Primere po glasovima čitatelja lista Marce. 2013, 2014, 2015, 2016, 2017, 2018 - Trofeja Nogometaš, koji zajednički dodjeljuju Hrvatska udruga Nogometni sindikat (HUNS) i dnevni list Sportske novosti 2007, 2008, 2011, 2014, 2016, 2017 - Hrvatski nogometaš godine u izboru Večernjeg lista 2007 - Najbolji igrač Prve HNL, u izboru kapetana klubova 2004 - Hrvatska nogometna nada godine 2003 - Nogometaš godine Premijer liga Bosne i Hercegovine